SET ปิดบวก 1 จุด นลท.คาดหวังแผนฉีด “วัคซีน” กระตุ้นเศรษฐกิจฟื้น
SET ปิดบวก 1 จุด นลท.คาดหวังแผนการกระจาย “วัคซีนโควิด” ในประเทศ จะส่งผลให้ภาพรวมเศรษฐกิจฟื้นตัว
7 มิ.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,612.59 จุด เพิ่มขึ้น 1.06 จุด (+0.07%) มูลค่าการซื้อขาย 88,490.01 ล้านบาท
10 หุ้นดันดัชนีวันนี้

นายวิจิตร อารยะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งตัวในแดนบวก รับ Sentiment จากการเริ่มต้นเร่งฉีดวัคซีนโควิด-19 ในประเทศ ครึ่งวันแรกฉีดไปแล้วประมาณ 1.4 แสนโดส จากนี้ก็ต้องติดตามต่อไปว่าวันถัดไปจะยังเร่งฉีดวัคซีนได้อย่างต่อเนื่องหรือไม่ เพราะสร้างความคาดหวังการฟื้นตัวของเศรษฐกิจได้มากขึ้น
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ขณะที่ตลาดยุโรปเทรดบ่ายนี้แกว่งในแดนลบ เช่นเดียวกับดาวโจนส์ฟิวเจอร์สติดลบเล็กน้อย หลังจากตัวเลขการจ้างงานนอกภาคเกษตรของสหรัฐออกมาต่ำกว่าคาด ทำให้ต้องจับตาการปรับลดการทำ QE จะเกิดขึ้นหรือไม่ และติดตามตัวเลขเศรษฐกิจอื่น ๆ ต่อไปอีก
ส่วนปัจจัยที่จะต้องติดตามในสัปดาห์นี้ ได้แก่ ดุลการค้าของสหรัฐฯจะออกมาในวันที่ 8 มิ.ย., ดัชนีราคาผู้บริโภค (CPI) เดือนพ.ค.ของจีน วันที่ 9 มิ.ย., CPI เดือน พ.ค.ของสหรัฐฯ วันที่ 10 มิ.ย. ต้องจับตาว่าจะเร่งตัวขึ้นไปอีกแค่ไหน นอกจากนี้ในวันที่ 10 มิ.ย.จะมีการประชุมธนาคารกลางยุโรป (ECB) แต่คาดว่าคงไม่มีการเปลี่ยนแปลงนโยบาย
ขณะที่แนวโน้มการลงทุนในวันพรุ่งนี้ (8 มิ.ย.) นายวิจิตร กล่าวว่า ตลาดฯคงจะแกว่งไซด์เวย์ออกด้านข้าง หลังจากวันนี้ตลาดฯฟื้นตัวแรงและกระแทกลงบ้างในระหว่างวัน แต่ก็พยายามรักษาระดับดัชนีฯให้ยืนเหนือ 1,600 จุดก่อน
พร้อมให้แนวรับ 1,605 จุด ส่วนแนวต้าน 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,667.29 ล้านบาท ปิดที่ 121.00 บาท เพิ่มขึ้น 2.50 บาท
PTT มูลค่าการซื้อขาย 2,731.83 ล้านบาท ปิดที่ 41.25 บาท ราคาไม่เปลี่ยนแปลง
OR มูลค่าการซื้อขาย 2,343.34 ล้านบาท ปิดที่ 31.00 บาท ลดลง 0.25 บาท
BANPU มูลค่าการซื้อขาย 2,116.36 ล้านบาท ปิดที่ 14.00 บาท ลดลง 0.30 บาท
SCB มูลค่าการซื้อขาย 1,816.44 ล้านบาท ปิดที่ 102.50 บาท ลดลง 1.00 บาท